กอง‘WHAPF’เพิ่มทุน2พันล.เคาะขาย10บ.
กองทุน WHAPF เพิ่มทุน 2,100 ล้านบาท ลงทุนคลังสินค้าเพิ่ม 2 แห่ง ชูปีนี้ปันผล 7.22%
28 พ.ย. 2555

กองทุน WHAPF เพิ่มทุน 2,100 ล้านบาท ลงทุนคลังสินค้าเพิ่ม 2 แห่ง ชูปีนี้ปันผล 7.22%
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมเปิดให้จองซื้อหน่วยลงทุนเพิ่มทุนในกองทุนรวมอสังหาริมทรัพย์และสิทธิการเช่าดับบลิวเอชเอ พรีเมียม แฟคทอรี่แอนด์แวร์เฮ้าส์ ฟันด์ (WHAPF) แก่ผู้ถือหน่วยลงทุนเดิม ในวันที่ 1113 ธ.ค. 2555 ราคาหน่วยละ 10 บาท สิทธิจองซื้อในอัตราส่วน 1 หน่วยลงทุนเดิมต่อ 0.6887 หน่วยลงทุนใหม่
สำหรับผู้ลงทุนรายใหม่จองซื้อได้ในวันที่ 19-25 ธ.ค. 2555 ในราคาหน่วยลงทุนละ 10 บาท กำหนดขั้นต่ำ 5,000 หน่วย และจองซื้อเพิ่มได้เป็นทวีคูณของ 100 หน่วย
กองทุนจะระดมทุนมูลค่า 2,142 ล้านบาท เพื่อขยายการลงทุนไปในกรรมสิทธิ์ที่ดินและอาคารคลังสินค้า 2 โครงการ คือ โครงการคลังสินค้าเฮลธ์แคร์ บนถนนบางนาตราด ขนาดประมาณ 5.27 หมื่นตารางเมตร และโครงการคลังสินค้า Kao 3 ในพื้นที่ใกล้เคียงกับนิคมอุตสาหกรรมอมตะนคร จ.ชลบุรี ขนาด 1.68 หมื่นตารางเมตร
ด้านราคา WHAPF ปิดที่ 11 บาท ไม่เปลี่ยนแปลงจากวันก่อน 
“เชื่อว่าคลังสินค้าในกลุ่มดังกล่าวจะได้รับประโยชน์จากการขยายตัวของเศรษฐกิจ รวมทั้งการบริโภคในประเทศที่เพิ่มขึ้น และคาดว่าจะเพิ่มโอกาสรับผลตอบแทนที่น่าสนใจในระยะยาว เนื่องจากคลังสินค้าที่จะลงทุนเพิ่มทั้งสองโครงการมีผู้เช่าเต็ม 100% อีกทั้งยังมีจุดเด่นทำเลที่ตั้งซึ่งเป็นพื้นที่ยุทธศาสตร์ด้านขนส่งและโลจิสติกส์ทั้งในประเทศและต่างประเทศ” นายอำพล กล่าว 
ปัจจุบัน กองทุนลงทุนในอาคารคลังสินค้าและโรงงาน 7 แห่ง มูลค่าโครงการ 3,110 ล้านบาท และหลังเพิ่มทุนจะมีขนาด 5,252 ล้านบาท
นอกจากนี้ กองทุน WHAPF ได้จ่ายเงินปันผลสำหรับผลการดำเนินงานระหว่างปี 2554-2555 ให้แก่ผู้ถือหน่วยลงทุนแล้วรวม 4 ครั้ง เป็นเงิน 0.7241 บาทต่อหน่วย หรือคิดเป็นอัตราผลตอบแทนสำหรับผู้ลงทุนที่ถือหน่วยลงทุนมาตั้งแต่เดือน ม.ค. 2555 เฉลี่ยประมาณ 7.22% ต่อปี มูลค่าการจ่ายปันผลในปีนี้รวม 159.35 ล้านบาท
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่าย 2 กองทุนตราสารหนี้ ได้แก่ กองทุนเปิดกรุงไทยธนทรัพย์ บี 58 (KTSUPB58) เสนอขายในวันที่ 28 พ.ย.-3 ธ.ค. 2555 อายุ 6 เดือน มูลค่า 5,000 ล้านบาท ลงทุนในตราสารหนี้ต่างประเทศและในประเทศ ผลตอบแทนประมาณ 3% ต่อปี และกองทุนเปิดกรุงไทยประจำ 3 เดือน คุ้มครองเงินต้น 3 (KTFIX3M3) ขายถึงวันที่ 30 พ.ย. อายุ 3 เดือน ผลตอบแทน 2.5% ต่อปี